Document ID: 32009D0852

ODLOČBA KOMISIJE
z dne 26. novembra 2009
o prehodnih ukrepih na podlagi uredb (ES) št. 852/2004 in (ES) št. 853/2004 Evropskega parlamenta in Sveta glede predelave surovega mleka, ki ne izpolnjuje zahtev, v nekaterih obratih za predelavo mleka v Romuniji in strukturnih zahtev za take obrate
(notificirano pod dokumentarno številko C(2009) 9083)
(Besedilo velja za EGP)
(2009/852/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 852/2004 Evropskega parlamenta in Sveta z dne 29. aprila 2004 o higieni živil (1) ter zlasti drugega pododstavka člena 12 Uredbe,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (2) ter zlasti člena 9 Uredbe,
ob upoštevanju naslednjega:
(1)
Uredba (ES) št. 852/2004 določa splošna pravila o higieni živil za nosilce živilske dejavnosti, ki med drugim temeljijo na načelih analize tveganj in kritičnih kontrolnih točk. Določa, da morajo nosilci živilske dejavnosti upoštevati nekatere postopke, ki temeljijo na navedenih načelih.
(2)
Uredba (ES) št. 853/2004 določa posebna pravila o higieni živil živalskega izvora za nosilce živilske dejavnosti in dopolnjuje pravila iz Uredbe (ES) št. 852/2004. Pravila iz uredb (ES) št. 852/2004 in (ES) št. 853/2004 vključujejo strukturne zahteve za obrate za predelavo mleka ter higienske zahteve za surovo mleko in mlečne proizvode.
(3)
Z Aktom o pristopu Bolgarije in Romunije (v nadaljnjem besedilu: Akt o pristopu) je bilo Romuniji do 31. decembra 2009 odobreno prehodno obdobje za nekatere obrate za predelavo mleka za izpolnitev navedenih higienskih zahtev iz uredb (ES) št. 852/2004 in (ES) št. 853/2004.
(4)
S točko (a) oddelka B.I. poglavja 5 Priloge VII k Aktu o pristopu so do 31. decembra 2009 odobreni nekateri obrati za predelavo mleka, ki ne izpolnjujejo strukturnih zahtev iz uredb (ES) št. 852/2004 in (ES) št. 853/2004.
(5)
Število obratov, ki izpolnjujejo navedene strukturne zahteve, se je od pristopa Romunije povečalo. Vendar pa v nekaterih obratih za predelavo mleka še vedno potekajo potrebne strukturne izboljšave za izpolnitev navedenih zahtev. Glede na tekoče strukturne izboljšave je treba zagotoviti časovno omejeno odstopanje od strukturnih zahtev iz uredb (ES) št. 852/2004 in (ES) št. 853/2004. Seznam obratov, ki niso v skladu z navedenimi strukturnimi zahtevami, je v Prilogi I k tej odločbi.
(6)
Poleg tega so s točko (c) oddelka B.I. poglavja 5 Priloge VII k Aktu o pristopu do 31. decembra 2009 odobreni nekateri obrati za predelavo mleka, ki ne izpolnjujejo higienskih zahtev iz Uredbe (ES) št. 853/2004.
(7)
Gospodarstva za pridelavo mleka, ki ne izpolnjujejo navedenih higienskih zahtev, se nahajajo po celotnem ozemlju Romunije. Delež surovega mleka, ki izpolnjuje navedene zahteve, dostavljenega obratom za predelavo mleka v Romuniji, se je v zadnjih letih le rahlo povečal.
(8)
Ob upoštevanju sedanjih razmer je primerno zagotoviti časovno omejeno odstopanje od higienskih zahtev iz Uredbe (ES) št. 853/2004, tako da lahko Romunija svoj sektor mleka uskladi z navedenimi zahtevami.
(9)
Glede na to je treba nekaterim obratom za predelavo mleka iz seznama v Prilogi II k tej odločbi z odstopanjem od Uredbe (ES) št. 853/2004 dovoliti, da še naprej predelujejo mleko, ki izpolnjuje zahteve, in mleko, ki teh zahtev ne izpolnjuje, pod pogojem, da predelava poteka v ločenih proizvodnih linijah. Poleg tega je treba nekaterim obratom za predelavo mleka iz seznama v Prilogi III k tej odločbi dovoliti, da še naprej predelujejo mleko, ki ne izpolnjuje zahtev, brez ločenih proizvodnih linij.
(10)
Da se ne bi oškodovali obrati za predelavo mleka, ki izpolnjujejo strukturne zahteve, je poleg tega primerno dovoliti, da taki obrati sprejemajo mleko, ki ne izpolnjuje zahtev, pod enakimi pogoji, ki veljajo za obrate za predelavo mleka, ki navedenih zahtev ne izpolnjujejo.
(11)
Trženje mlečnih proizvodov iz mleka, ki ne izpolnjuje zahtev, je treba omejiti na Romunijo ali uporabiti za nadaljnjo predelavo v obratih za predelavo mleka, za katere veljajo odstopanja iz te odločbe.
(12)
Prehodno obdobje, odobreno s to odločbo, je treba omejiti na 24 mesecev od 1. januarja 2010. Razmere v sektorju mleka v Romuniji je treba pred koncem navedenega obdobja ponovno preučiti. Zato mora Romunija Komisiji predložiti letna poročila o napredku pri posodabljanju svojih obratov za predelavo mleka, gospodarstev za pridelavo mleka, ki dobavljajo surovo mleko navedenim obratom, ter sistema za zbiranje in prevoz mleka, ki ne izpolnjuje zahtev.
(13)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V tej odločbi „mleko, ki ne izpolnjuje zahtev“ pomeni surovo mleko, ki ne izpolnjuje zahtev iz podpoglavij II in III poglavja I oddelka IX Priloge III k Uredbi (ES) št. 853/2004.
Člen 2
1. Strukturne zahteve iz poglavja II Priloge II k Uredbi (ES) št. 852/2004 ter poglavij II in III oddelka I, poglavij II in III oddelka II in poglavja I oddelka V Priloge III k Uredbi (ES) št. 853/2004 se do 31. decembra 2011 ne uporabljajo za obrate za predelavo mleka v Romuniji iz Priloge I k tej odločbi.
2. Mlečni proizvodi, predelani v obratih iz odstavka 1, se lahko samo:
(a)
dajo na domači trg v Romuniji ali
(b)
uporabijo za nadaljnjo predelavo v obratih v Romuniji iz odstavka 1.
Taki mlečni proizvodi so opremljeni z drugačno oznako zdravstvene ustreznosti oziroma drugačno identifikacijsko oznako, kot je določena v členu 5 Uredbe (ES) št. 853/2004.
Člen 3
Z odstopanjem od zahtev iz podpoglavij II in III poglavja I oddelka IX Priloge III k Uredbi (ES) št. 853/2004 lahko obrati za predelavo mleka iz seznama v Prilogi II k tej odločbi do 31. decembra 2011 še naprej predelujejo mleko, ki izpolnjuje zahteve, in mleko, ki teh zahtev ne izpolnjuje, pod pogojem, da predelava mleka, ki izpolnjuje zahteve, in mleka, ki teh zahtev ne izpolnjuje, poteka v ločenih proizvodnih linijah.
Člen 4
Z odstopanjem od zahtev iz podpoglavij II in III poglavja I oddelka IX Priloge III k Uredbi (ES) št. 853/2004 lahko obrati za predelavo mleka iz seznama v Prilogi III k tej odločbi do 31. decembra 2011 še naprej predelujejo mleko, ki ne izpolnjuje zahtev, brez ločenih proizvodnih linij.
Člen 5
Mlečni proizvodi iz mleka, ki ne izpolnjuje zahtev, se lahko samo:
(a)
dajo na domači trg v Romuniji ali
(b)
uporabijo za nadaljnjo predelavo v obratih za predelavo mleka v Romuniji, navedenih v členih 2, 3 in 4.
Taki mlečni proizvodi so opremljeni z drugačno oznako zdravstvene ustreznosti oziroma drugačno identifikacijsko oznako, kot je določena v členu 5 Uredbe (ES) št. 853/2004.
Člen 6
Romunija Komisiji predloži letna poročila o napredku pri usklajevanju z uredbama (ES) št. 852/2004 in (ES) št. 853/2004 za:
(a)
obrate za predelavo iz člena 2(1), vključno s časovnim razporedom za njihovo usklajevanje s strukturnimi zahtevami iz navedene določbe;
(b)
gospodarstva, ki pridelujejo mleko, ki ne izpolnjuje zahtev;
(c)
sistem za zbiranje in prevoz mleka, ki ne izpolnjuje zahtev.
Prvo letno poročilo se Komisiji predloži najpozneje 31. decembra 2010, drugo letno poročilo pa najpozneje 31. oktobra 2011.
Za navedena poročila se uporablja obrazec v Prilogi IV.
Člen 7
Ta odločba se uporablja od 1. januarja 2010 do 31. decembra 2011.
Člen 8
Ta odločba je naslovljena na države članice.
V Bruslju, 26. novembra 2009

Labels: 17
7
3
0
18
15